《汉竟宁首山宫铜雁足镫歌为马半查》
清代·全祖望

寿宁堂中雁足镫，依稀题字汉竟宁。谁其造者纷列名，稽百官志官可徵。

永始贾庆旧有称，惜哉未及同岑登。又复沈埋六百龄，渐磐遵陆虽不胜。

犹带首山云空青。当年茂陵慕轩后，脱屣妻子思飞行。

八神五帝各致祭，直自蒲隰连蓬瀛。历昭及宣莫敢替，晋巫领之荐明馨。

桥山龙髯渺莫乘，溯以雁足杳冥冥。伫望乌号下太清。

赤符之火天不夜，鹑鸟有咮哕中星。凤膏烛与鱼膏并。

夜深轩后来陟降，钜鹿神人导前旌。徂赉天子且长生，谁知纪年谶已成。

嗣皇燕尾啄倾城，新都臣君奏蛙声。可怜雁足趼弗撑，畴为高庙嘘炎精，何况首山之荒庭。

劫灰已尽邀呵濩，飞落淮南双翮零。山馆书签侔七略，太乙藜照来五更。

古铜潜发光荧荧，哦诗弗类斋宫铭。笑指雪泥瓜印横。

作者简介：全祖望（1705-1755），清代著名史学家、文学家，浙东学派重要代表，字绍衣，号谢山，学者称谢山先生，浙江鄞县（今鄞州区洞桥镇沙港村）人。曾主讲于浙江蕺山书院，广东端溪书院。上承清初黄宗羲经世致用之学，博通经史，在学术上推崇黄宗羲、万斯同，于南明史实广为搜罗纂述，贡献甚大，其著作极为丰富，达35部，400多卷，且大多数学术著作用力极深。其主要著作有：《鲒埼亭集》、《困学纪闻三笺》、《七校水经注》、《续甬上耆旧诗》、《经史问答》、《读易别录》、《汉书地理志稽疑》、《古今通史年表》等。